
            REPUBLIKA HRVATSKA
OPĆINSKI PREKRŠAJNI SUD U ZAGREBU
          Zagreb, Avenija Dubrovnik 8  	

                                                                                           Poslovni broj: Pp-18984/2025


U    I M E    R E P U B L I K E    H R V A T S K E

P  R  E  S  U  D  A

Općinski prekršajni sud u Zagrebu, po sucu Kristini Koščec Kušić, uz sudjelovanje zapisničara Ivane Grčić, u prekršajnom predmetu protiv I okrivljene pravne osobe TOPTAL CARS d.o.o. i II okr. odgovorne osobe Veselko Topić, zbog prekršaja iz čl. 164. st. 1. toč 30. i st. 2. Odluke o komunalnom redu („Službeni glasnik Grada Zagreba“ broj 15/23, 42/23, 40/24), odlučujući o prigovoru okrivljenika podnijetom protiv obaveznog prekršajnog naloga Grada Zagreba, Gradski ured za obnovu, izgradnju, prostorno uređenje, graditeljstvo i komunalne poslove, klasa: 363-04/25-15/3740, ur.broj: 251-10-72-8/005-25-6 od 13. listopada 2025. godine, na temelju čl. 244. st. 1. u vezi s čl. 161. st. 6. Prekršajnog zakona. („Narodne novine“ broj 107/07, 39/13, 157/13, 110/15, 70/17, 118/18, 114/22), dana 13. veljače 2026. godine,


p  r  e  s  u  d  i  o     j  e

I U povodu prigovora I okrivljene pravne osobe TOPTAL CARS d.o.o., OIB31253008137, sa sjedištem u Zagrebu, Mikulići 22C, i II okr. odgovorne osobe Veselko Topić, OIB 88116090800, s prebivalištem u Zagrebu, Mikulići 107B, a po službenoj dužnosti, preinačuje se obavezni prekršajni nalog Grada Zagreba, Gradskog ureda za obnovu, izgradnju, prostorno uređenje, graditeljstvo i komunalne poslove, klasa: 363-04/25-15/3740, ur.broj: 251-10-72-8/005-25-6 od 13. listopada 2025. godine,  tako da se na temelju odredbe čl. 161. stavka 6. Prekršajnog zakona, okrivljenici oslobađaju  optužbe zbog prekršaja činjenično opisanog u izreci obaveznog prekršajnog naloga, a pravno označenog kao prekršaj iz čl. 147 st. 1. toč. 1.  kažnjiv po  čl. 164. st. 1. toč. 30. i st. 2. Odluke o komunalnom redu.

II.   Uslijed odluke iz toč. I. prigovor okrivljenih postao je bespredmetan.	 

III.  Na temelju čl. 140. st. 2. Prekršajnog zakona troškovi postupka iz čl. 138. st. 2. toč. 2. do 5. i toč. 7. Prekršajnog zakona padaju na teret proračunskih sredstava suda.



Obrazloženje

1. . Pobijanim obaveznim prekršajnim nalogom I okr. pravna osoba TOPTAL CARS d.o.o. i II okr. odgovorna osoba Veselko Topić, proglašeni su krivima da su, na način činjenično opisan u istom, počinili prekršaj iz čl. 147 st. 1. toč. 1. a kažnjiv čl. 164. st. 1. toč. 30. i st. 2. Odluke o komunalnom redu, te je I okr. pravnoj osobi izrečena novčana kazna u iznosu od 600,00 eura, dok je II okr. odgovornoj osobi izrečena novčana kazna u iznosu od 100,00 eura, te su obvezani na naknadu troškova postupka u paušalnom iznosu od po 26,54 eura svaki. 
2. Protiv navedenog obaveznog prekršajnog naloga okrivljenici su podnijeli prigovor te je predmet dostavljen na nadležno postupanje ovom sudu.
3. Prigovor je bespredmetan.
4. Postupajući povodom prigovora, te ispitujući pobijani obavezni prekršajni nalog, ovaj sud je, ispitivanjem po službenoj dužnosti, utvrdio povredu odredbi materijalnog prekršajnog prava iz čl. 196. st. 1. toč. 1. Prekršajnog zakona, budući da djelo za koje se protiv okrivljenika vodi prekršajni postupak, a na način kako je to činjenično opisano u izreci pobijanog obaveznog prekršajnog naloga, po propisu nije prekršaj.
5. Razmatrajući izreku pobijanog obaveznog prekršajnog naloga, a koji sada predstavlja optužni prijedlog, utvrđeno je da optužni prijedlog, osim zakonskog, ne sadrži činjenični opis djela prekršaja, budući činjenični opis radnje prekršaja nije konkretiziran, te nije vidljivo na koji su to konkretan način okrivljenici "ostavili motorno vozilo na javnoj zelenoj površini" i postupili suprotno citiranoj odredbi (tj. na kojoj konkretnoj javnoj zelenoj površini propisanoj čl. 2. Odluke o komunalnom redu su okrivljenici ostavili vozilo, kao niti na koji konkretan način je vozilo bilo ostavljeno, npr. je li bilo ostavljeno cijelom širinom i dužinom ili samo dijelom na predmetnoj površini i sl.), već činjenični opis prekršaja za koji se okrivljenici terete sadrži samo zakonski opis prekršaja iz odredbi čl. 147. st. 1. toč. 1. i čl. 164. st. 1. toč 30. i st. 2.  Odluke o komunalnom redu.
6. Naime, optužni akt mora sadržavati činjenični opis djela prekršaja koji je podvediv pod određenu zakonsku odredbu prekršaja, te iz činjeničnog opisa prekršaja za koji se okrivljenici terete, i to u izreci optužnog prijedloga, tj. u dijelu koji prethodi obrazloženju i koji sadržajno treba predstavljati izreku buduće presude, mora biti vidljivo i mjesto i vrijeme i način izvršenja prekršaja od strane okrivljenika, te ostale bitne okolnosti za točno određenje prekršaja, tako da iz istog bude jasno vidljivo u čemu se konkretno sastoji radnja ili propust okrivljenika u pogledu prekršaja koji im se stavlja na teret.
7. Slijedom navedenog, u postupanju okrivljenika, na način kako je to činjenično opisano u izreci pobijanog obaveznog prekršajnog naloga, nisu se ostvarila obilježja terećenog prekršaja, pa ovaj sud nije niti ulazio u ocjenu osnovanosti podnijetog prigovora, već je na temelju čl. 161. st. 6. u vezi s čl. 196. st. 1. toč. 1. Prekršajnog zakona, postupajući po službenoj dužnosti, pravilnom primjenom zakona, preinačio pobijani obavezni prekršajni nalog na način da je okrivljenike oslobodio optužbe, kako je to navedeno pod točkom I izreke ove presude, uslijed čega je prigovor okrivljenika postao bespredmetan.



[bookmark: _GoBack]8. Odluka o troškovima postupka temelji se na odredbi čl. 140. st. 2. Prekršajnog zakona, prema kojoj troškovi prekršajnog postupka iz čl. 138. st. 2. toč. 2. do 5. i toč. 7. ovoga Zakona padaju na teret proračunskih sredstava suda.
9. Slijedom navedenog, odlučeno je kao u izreci.

U Zagrebu, 13. veljače 2026. godine


   Zapisničar									           Sudac
 Ivana Grčić   				                    	                   Kristina Koščec Kušić 


	Uputa o  pravu na žalbu:
	Protiv presude dopuštena je žalba u roku od osam dana od dana dostave prijepisa presude. Žalba se podnosi Općinskom prekršajnom sudu u Zagrebu, Avenija Dubrovnik 8, u dva primjerka, a o žalbi odlučuje Visoki prekršajni sud Republike Hrvatske.



	Dostaviti: 
1. I okr.: TOPTAL CARS d.o.o., Zagreb, Mikulići 22C
2. II okr.: Vesleko Topić, Zagreb, Mikulići 107b, Zagreb, 
3. Tužitelju: Grad Zagreb, Gradski ured za obnovu, izgradnju, prostorno uređenje, graditeljstvo i komunalne poslove, Zagreb, Jagićeva 31, 
4. U spis.

